BSM มองภาพรวมอสังหาฯฟื้น มั่นใจหนุนรายได้ปีนี้โตตามนัด 800 ลบ.
BSM มองภาพรวมอสังหาฯฟื้น มั่นใจหนุนรายได้ปีนี้โตตามนัด 800 ลบ.
23 พ.ย. 2561

นายสัญชัย เนื่องสิทธิ์ ประธานเจ้าหน้าที่บริหาร บริษัท บิวเดอสมาร์ท จำกัด (มหาชน) หรือ BSM เปิดเผยว่า บริษัทคาดว่าแนวโน้มผลการดำเนินงานในช่วงครึ่งปีหลังและเติบโตดีกว่าครึ่งปีแรกที่ผ่านมา เนื่องจากงานอาคารสำนักงาน และคอนโดมิเนียมมีการฟื้นตัว ประกอบกับบริษัท ดีแอนด์ดับบลิว (เอเชีย) จำกัด (D&amp;W) ที่ยังมีการเติบโตอย่างต่อเนื่อง
ขณะที่ภาพรวมตลาดอสังหาริมทรัพย์ในปีนี้บริษัทยังมองว่าโครงการที่เปิดในทำเลใกล้รถไฟฟ้า ทั้งโครงการที่เปิดแล้ว และโครงการที่ใกล้จะเปิดให้บริการภายใน 1-2 ปีนี้จะได้รับการตอบรับที่ดี เนื่องจากเป็นที่ต้องการของผู้ซื้อ และกำลังซื้อของคนในประเทศยังมีการปรับตัวดีขึ้น ซึ่งสอดคล้องกับโครงการของบริษัทที่อยู่ใกล้ทำเลรถไฟฟ้า รวมทั้งยังมองว่าตลาดของชาวต่างชาติมีความน่าสนใจเพิ่มขึ้น
สำหรับผลการดำเนินงานในช่วงไตรมาส 3/61 บริษัทมีกำไรสุทธิอยู่ที่ 7.12 ล้านบาท เพิ่มขึ้น 252.28% หรือเพิ่มขึ้น 5.10 ล้านบาท จากช่วงเดียวกันของปีก่อน เนื่องจากจากบริษัทมียอดขาย 167.70 ล้านบาท เพิ่มขึ้นจำนวน 22 ล้านบาท คิดเป็น 15.10 % จากช่วงเดียวกันของปีที่ผ่านมา จากการเติบโตของยอดขายที่ขายสินค้าให้กับโครงการประเภทโรงแรม โรงพยาบาลและศูนย์สุขภาพ ซึ่งเป็นธุรกิจที่มีการเติบโตค่อนข้างสูง
ขณะที่ผลการดำเนินงานในช่วง 9 เดือนแรกของปี 2561 บริษัทมีกำไรสุทธิอยู่ที่ 36.90 ล้านบาท เพิ่มขึ้น 0.95 ล้านบาท หรือ เพิ่มขึ้น 2.65 % จากช่วงเดียวกันของปีก่อน เนื่องจากมีรายได้รวมอยู่ที่ 478.82 ล้านบาท โดยแบ่งเป็นยอดขาย 437.11 ล้านบาท เพิ่มขึ้น 33.33 ล้านบาท คิดเป็น 8.25 % เมื่อเปรียบเทียบกันของปีก่อน และมีรายได้อื่นจำนวน 41.71 ล้านบาท เพิ่มขึ้น12.96 ล้านบาท เมื่อเปรียบเทียบกันของปีก่อน
“ในปัจจุบันกำไรสุทธิในช่วง 9 เดือนแรกยังมีการเติบโตมากกว่าปีก่อน ที่มีกำไรสุทธิ 36.88 ล้านบาท ทำให้เรามองว่าผลประกอบการปีนี้จะมีการเติบโตอย่างแข็งแกร่ง เพราะว่าช่วงครึ่งปีหลังแนวโน้มจะมีการเติบโตดีกว่าครึ่งปีแรก และยังช่วยให้ผลประกอบการเป็นไปตามเป้าหมายที่เราตั้งไว้” นายสัญชัย กล่าว
 
อนึ่งก่อนหน้านี้ บริษัทคาดว่าจะมีรายได้จากการขายโครงการอสังหาริมทรัพย์ประมาณ 120 ล้านบาท คิดเป็นสัดส่วน 15% ของเป้าหมายรายได้รวมปีนี้ที่ตั้งไว้ 800 ล้านบาท โดยจะมาจากโอนโครงการ The Teak Sukhumvit 39 มูลค่าโครงการ 350 ล้านบาท พัฒนาภายใต้บริษัท ทีค ดีเวลลอปเม้นท์ จำกัด ซึ่ง BSM ถือหุ้น 99.99%